Զարբիենոս

Զարբիենոս (, ծննդյան թիվը՝ անհայտ — մահվան թիվը՝ անհայտ, մ․թ․ա․ 1-ին դար), Կորդուքի արքա, որը կառավարել է մ․թ․ա․ 1-ին դարում՝ Տիգրան Մեծի իշխանության ժամանակահատվածում։

Տիգրան Բ Մեծն իր պարթևական մեծ արշավանքի շրջանակներում մ․թ․ա․ 87 թվականին ներխուժում է Պարթևստանի թագավորության գերիշխանության կամ հովանավորչության ներքո գտնվող տերություններ, որոնց թվում էր նաև Կորդուքը։ Կորդուքում իշխող Զարբիենոսը Ատրպատականի թագավոր Միհրդատ Ա-ի օրինակով անձնատուր է լինում՝ հետագա արյունահեղությունը կանխելու համար և ընդունում Մեծ Հայքի թագավորության գերագահությունը։ 

Մ․թ․ա․ 71 կամ 70 թվականին Զարբիենոսը Անտիոքում հանդիպում է Ապպիոս Կլավդիոսին՝ վերջինիցս աղերսելով հռոմեական լեգեոնների օժանդակությունը արքայից արքա Տիգրան Մեծի լծից ազատվելու համար Կորդուքի թագավորության մղած պայքարում։ 

Զարբիենոսը, ինչպես նաև նրա կինը և երեխաները, սպանվում են մինչև Լյուցիոս Լուկուլլոսի ժամանելը Կորդուք։ Հռոմեացի զորավարը Կորդվաց աշխարհում մեծ շուքով կազմակերպում է Զարբիենոսի և ողջ արքայական ընտանիքի հուղարկավորության արարողություններ և իր ձեռքով վառեց թաղման բուրգը՝ կանգնեցնելով նաև շքեղ հուշարձան։

Տես նաև 

 Տիգրան Մեծի պարթևական արշավանք

Ծանոթագրություններ 

Կորդուքի թագավորներ